《偕周君经甫登爱山台感赋 其二》
清代·许传霈

树木犹树人，爱山如爱士。趋庭闻斯言，三十年于是。

沧海变桑田，人物杂悲喜。相持一尊酒，远慰风尘子。

游子独停杯，四顾情难已。巍巍苍卞峰，渺渺太湖水。

仿佛神兮来，不期俱集此。举目谁与言，满林芳桃李。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。